Leda Rafanelli

A Leda Rafanelli (Pistöia, 4 de luggio do 1880 – Zena, 13 de settembre do 1971) a l'é stæta unna politica, anarchica e scrittoa italiaña, esponente di futuristi de manciña.

 Biografia 
 Origine da famiggia e a vitta da figgioamme 
Nasciua à Pistöia da di genitoî de Livorno, o Augusto e a Elettra Gaetani, a Leda a l'amava arregordâ che o messiavo materno o fïse o figgio naturale de un romanì tunixin, e a l'attribuiva à questa scciatta parte de seu çernie. Zà inte l'etæ da figgioamme a Leda a mostra unn'evidente façilitæ into scrive, e o Filippo Turati o l'avià in cheu de fâ pubricâ in sciô giornale do PSI unna seu poesia, Le gomene. In etæ ben ben zoene a trasmua co-i genitoî à Lusciandria d'Egitto, intrando in contatto con i anarchichi da Baracca Rossa, gruppo frequentou ascì da-o Giuseppe Ungaretti e o Enrico Pea. Questi anni saian rievocæ, tenti dexenni ciù tardi, da-o Maurizio Maggiani in Il coraggio del pettirosso.

 Leda à Lusciandria d'Egitto 
Co-o passâ do tempo, a Leda a l'abandoña e idee de l'anarco-individualismo a-a quæ a s'ea avvixinâ e a se liga a-a corrente soçialista libertaria, piggiando e distanse segge da progetti terroristichi segge da-e involuçioin de stampo borgheise o quæ sviluppo o l'é stæto, fòscia sensa ësine reiso conto, alimentou da-e teorie do Max Stirner.

A questo propòxito beseugna sottoliniâ che intanto che tenti anarco-individualisti i se portian à favô da guæra ò sæ devëgnian interventisti, a Leda, zà retornâ in Italia, a l'ea in contrasto co-o Manifesto dei Sedici, o Manifesto di sezze, firmou ascì da-o Kropotkin, ch'o l'arrembià, into 1915, l'intrâ de l'Italia into primmo conflito mondiale, into rebadî ancon unna vòtta e seu convinçioin paxifiste. Segondo a Rafanelli, defæti, e tendense individualiste genuiñe à l'interno de l'ideologia anarchica en ben lontañe da-e idee democratico-borgheixi in scê quæ arremba con pretesto varie poxiçioin belliçiste.

Into seu urtimo periodo de permanensa in Egitto, a Rafanelli a s'avvixiña a-o sufismo, franza de l'Islam, inta quæ o rituale estetico da dansa veste unna grande importansa. Ancon d'ancheu en conosciui e pubricizzæ, do sufismo, i dervisci dansanti. A fê islamica, into caxo speçifico da Rafanelli, a l'é vista comme critica e rebellion a-o mondo oçidentâ ch'o veu gestî e monopolizzâ poei e coltua. Tornâ da l'Egitto in Italia co-o seu maio, l'anarchico o Ugo Polli, appeña sposou, pubrichià un articolo in La Libertà into quæ a paragoña i doî stî de vitta: quello cristian-oçidentâ e quello islamico.

 In Italia a-a vigilia e inta primma guæra mondiale 
Into periodo ch'o anteçedde a primma guæra mondiale, appeña tornâ in Italia, a Leda a l'é ben ben vexiña in ideologia à l'amigo o Pietro Gori e a l'é stimmâ da-o Armando Borghi pe-a seu linia politica libertäia.
Aggiuttæ da-o Olimpio Ballerini, maio da ben conosciua anarchica fiorentiña, a Teresa Fabbrini, a Leda e o Ugo, de pöco sposæ, fondan a Casa Editrice Rafanelli-Polli. O matrimònio saià però de breve duata. Dapeu a separaçion do maio e atre avventue sentimentale a Rafanelli a se liga a-o Carlo Carrà, rappòrto breve ma intenso a-o quæ l'é dedicou o libbro do Alberto Ciampi, Leda Rafanelli, Carlo Carrà: un romanso, arte e politica in un incontro. Ciù in avanti a l'à unna relaçion co-o Giuseppe Monnanni, co-o quæ a l'avià un figgio (o Marsilio), e a pubrica di romansi e pensci: Bozzetti sociali, Seme nuovo, Verso la Siberia, Scene della rivoluzione russa. Dapeu avei fondou, in sciô convio di anarchichi o Ettore Molinari e a Nella Giacomelli, a Casa editrice sociale, fòscia a ciù importante casa editoa libertäia italiaña (1910), creià, co-o Giuseppe Monnanni, e reviste La Rivolta (1910) e La Libertà (fra il 1913 e il 1914). In questo periodo o Benito Mussolini cortezzià pe de longo a Rafanelli. E lettie do pe tempi soçialista de Predappio e saian accuggeite inte un libbro da mæxima Leda e da-o titolo Una donna e Mussolini. L'epistoläio o l'é constituio da quarante lettie inviæ a-a Rafanelli da-o futuo dittatô fascista. Segondo a Alessandra Pierotti, ch'a l'à studiou da profondo a seu figua e che a l'à avuo contatti despesso e d'amiciçia con uña di quattro nevi da Leda, no ghe son mai stæti rappòrti intimi tra i doî.

Va do resto tegnuo da conto che into periodo piggiou in conscideraçion (1913-1914) o Mussolini o l'ea ancon, a-i euggi da Rafanelli, un soçialista revoluçionäio de respetto, o l'aveiva parteçipou a-a Settemaña Rossa inte l'arrembâ o sollevo con di comiçi e di articoli. O mæximo Lenin o l'aveiva espresso poule de stimma inti seu confronti e o l'à consciderou comme un poscibile direttô da rivoluçion e o mæximo Mussolini o l'ea ancon direttô de l'Avanti! A Rafanelli da-a seu parte a l'à denegou delongo de ëse stæta l'amante do Mussolini quande quest'urtimo o se ne fava un vanto. A questo propòxito va dito che o Duxe o no l'avieiva mai posciuo ammette à l'averto d'avei reçevuo un refuo da unna donna, dæta a nommæa de grande amatô creâ d'euvia attorno a-a seu persoña. À tutte e mainee i storichi P.V. Cannistraro e B.R. Sullivan, inta seu biografia in sciâ Margherita Sarfatti, sostëgnan che a Rafanelli a l'à avuo à tutti i effetti unna relaçion amorosa co-o futuo Duxe, interrotta unna primma vòtta pe via de un galante gioso de lê, e unna segonda - e definitiva - vòtta, pe-o passaggio à l'interventismo de lê.

Primma e inte a prima guerra mondiale o çercio de persoñe e de anarchichi ligæ a-a Leda piggià, sensa che ghe segge indeçixon, unna poxiçion Internaçionalista e paxifista de condanna a-o conflitto, sciben che i proseliti fæti da l'interventismo de manciña, segge in Italia segge à l'estranxeo, à l'interno di gruppi anarchichi ò vexin a-i mæximi anarchichi. O caxo ciù clamoroso à livello internaçionâ saià quello do Kropotkin, che, sciben che pe un breve periodo, o convià à combatte a-o scianco da Triplice inteisa. O mæximo Giuseppe Ungaretti o saià un açeiso avvocou de l'interventismo, enrollandose comme volontäio à l'incomenso do conflitto.

 Tra e doe guære 
Co-a preisa a-o poei do fascismo into 1922 ciantan e pubricazioin da Società Editrice Sociale e a Rafanelli a l'é forsâ a-o scilençio politico, into riescî feua de tutto à pubricâ Incantamento, do 1921, Donne e femmine, do 1922, L'oasi. Questa seu urtima creaçion lettiäia a reveste unna particolare importansa sciccomme a l'é unna dua denonçia do colonialismo e a venià pubricâ sotta fäso nomme inta represcion fascista da Rexistensa libica organizzâ da-a confraternita sufi da Senussiya. Forsâ da-e streite economiche à fâ a chiromante, a vive tra Milan e Zena, trovando a serenitæ per scrive ancon Nada, La signora mia nonna, Le memorie di una chiromante, romansi pin de l'atmosfea orientale da seu zoventù. Le memorie di una chiromante an uno spiccou carattere autobiografico ascì con ciæi riferimenti a-a scingolare attivitæ da lê exercitâ pe poei sorvevive.

 Segondo dòppoguæra 
miniatura|A Leda Rafanelli fotografâ da-o Federico Patellani into seu studio, ottobre do 1946
A partî da-a fin di anni quaranta, vivià quexi pe delongo à Zena, trovando i mezi de sostanza mostrando a lengua araba, faxendo di travaggi artistichi pe mezo do deuvio de caratteri arabi e scrivindo pe Umanità Nova.

Parte do seu travaggio o l'é stæto accuggeito da-0 Aurelio Chessa, cho l'à strutturou uña de più importante memöie da vicenda anarchica, ò sæ o Fondo (Archivio) Famiglia Camillo Berneri, a-o momento conosciuo comme l'archivio da famiggia Berneri-Chessa, a quæ responsabile a l'é a Fiamma Chessa, figgia do Aurelio. L'archivio, con sede à Reggio Emilia, o presenta a cuggeita completa de tutte e euvie e i scriti autobiografichi da Leda, pe-i quæ o l'é stæto à pòsta constituio un Fondo Leda Rafanelli.

 Coioxitæ 
Into 2016 a casa editoa Coconino Press a pubrica unna graphic novel in sciâ vitta da Rafanelli da-o titolo Leda, che solo amore e luce ha per confine, disegnâ da-a Sara Colaone e scrita da-i Francesco Satta e Luca de Santis.

 Euvie 
 Una tragedia, s.d. Rafanelli-Polli
 La caserma... scuola della Nazione: Dal diario di un soldato, s.d. La demolizione
 La corona e la blouse: confronto sociale, s.d., Biblioteca della rivista di letteratura operaia "La blouse"
 Per l'idea nostra. Raccolta di articoli e bozzetti di propaganda, s.d. Rafanelli-Polli
 La bastarda del principe. Madre coronata e madre plebea 1904 Nerbini
 Alle madri italiane,1905 Nerbini.
 Un sogno d'amore: romanso sociale, 1905 Nerbini
 Amando e combattendo. Racconto sociale, 1906 Serantoni
 Le memorie di un prete: romanso, 1906 Nerbini
 Valida braccia: opuscolo di propaganda contro la costruzione di nuove carceri 1907 Rafanelli-Polli
 Società presente e società avvenire 1907 Libr. editrice Rafanelli-Polli
 Contro la scuola 1907 Tip. Polli
 Seme nuovo: romanso, 1908 Società Ed. Milanese
 La castità clericale, 1910 Società Ed. Milanese
 Lavoratori, 1910 Avanti!
 La scuola borghese, 1910 Libreria editrice sociale
 Verso la Siberia: Scene della rivoluzione russa, 1910 Società Ed. Milanese
 Seme nuovo. Romanso, 1912 Società Ed. Milanese
 Abbasso la guerra!, 1915 Società Ed. Milanese
 L'eroe della folla: romanso, 1920 Casa Editrice sociale
 Bozzetti sociali, 1921 Casa editrice sociale
 Donne e femmine: novelle, 1922 Casa Editrice Sociale
 Come una meteora: romanso, 1926 G. Morreale Edit. Tip.
 L'oasi: romanso arabo, (co-o pseudonimo Étienne Gamalier), 1929 Monanni
 Vedere il mondo: avventure di due ragazzi eritrei, 1939 Antonio Vallardi
 Una donna e Mussolini: la corrispondenza amorosa, 1946 Rizzoli
 Un'anarchica femminista e rivoluzionaria eccezionale 1995 Archivio Famiglia Berneri
 Le memorie di una chiromante: romanso, 2010 Nerosubianco
 La signora mia nonna: romanso (inedito)
 Nada: romanso (inedito)

 Nòte 

 Bibliografia 








































 Atri progetti 

Categorîa:Biografìe